钦定古今图书集成/历象汇编/岁功典/第099卷 > 大暑舟行含山道中雨骤至霆奔龙挂可骇
## 钦定古今图书集成/历象汇编/岁功典/第099卷 > 大暑舟行含山道中雨骤至霆奔龙挂可骇

范成大

𬯎云瞹前驱，连鼓讧后殿。骎骎失高丘，扰扰暗古县。
白龙起幽蛰，黑雾佐神变。盆倾耳双聩，斗暗目四眩。
帆重腹逾饱，橹润鸣更健。圆漪晕雨点，溅滴走波面。
伶俜愁孤鸳，飐闪乱饥燕。麦老枕水卧，秧穉与风战。
牛溪岌城沈，蚁隧汹瓴建。水车竞施行，岁事敢休宴。
咿哑啸簧鸣，𫐆辘连锁转。骈头立妇子，列舍望宗伴。
“东枯骇西溃，寸涸惊尺淀。嗟余岂能贤，与彼亦何辨。
扁舟风露熟，半世江湖遍。不知忧稼穑，但解加餐饭。
遥怜老农苦，敢厌游子倦。”